ঝিনাইদহে মাদ্রাসা শিক্ষকের চোখে আঙুল ঢুকালেন সভাপতি
ঝিনাইদহের কালীগঞ্জ উপজেলার সদ্য এমপিওভুক্ত নরদহি দাখিল মাদ্রাসার শিক্ষক লিয়াকত আলীকে চোখের মধ্যে আঙুল ঢুকিয়ে আহত করার অভিযোগ উঠেছে মাদ্রাসাটির সভাপতি লুৎফর রহমানের বিরুদ্ধে। 







ওই শিক্ষকের চোখের পাশে ক্ষতের সৃষ্টি হয়েছে। বুধবার দুপুর ১টার দিকে মাদ্রাসায় এ ঘটনা ঘটে।




সভাপতি লুৎফর রহমান নরদহি গ্রামের ইউপি মেম্বার ও আওয়ামী লীগের রাজনীতির সঙ্গে সম্পৃক্ত।   
আহত শিক্ষক লিয়াকত আলী মোবাইলে জানান, শনিবার দুপুরের দিকে মাদ্রাসার সভাপতি প্রতিষ্ঠানে আসেন। এ সময় সহকারী শিক্ষক কামরুজ্জামানের সঙ্গে কথা কাটাকাটি হয়। এর একপর্যায়ে সভাপতি ওই শিক্ষককে মারতে গেলে আমি ঠেকাতে যাই। 
এ সময় তিনি আমার চোখের মধ্যে আঙুল ঢুকিয়ে দেয়। চোখের পাশে ক্ষত হয়েছে। যশোর থেকে চিকিৎসা নিয়ে বাড়ি ফিরছি। এ ব্যাপারে মাদ্রাসার সুপারের সঙ্গে কথা বলে অভিযোগ দেয়ার কথা বলেন তিনি। 
মাদ্রাসার সুপার মো. ইউসুফ আলী বিষয়টি প্রথমে স্বীকার না করলেও পরে স্বীকার করে বলেন, তেমন কিছু না। আমি অফিসের বাইরে ছিলাম। কথা কাটাকাটি হয়েছে। এটা পত্রিকায় দেয়া ঠিক হবে?
নরদহি দাখিল মাদ্রাসার ম্যানেজিং কমিটির সভাপতি লুৎফর রহমান জানান, সহকারী শিক্ষক কামরুজ্জামানের সঙ্গে একটু কথা কাটাকাটি হয়েছিল। আরেক শিক্ষক লিয়াকত আলীর চোখের মধ্যে আঙুল ঢুকিয়ে আহত করার বিষয়টি তিনি অস্বীকার করেন। 
কালীগঞ্জ উপজেলা নির্বাহী অফিসার সুবর্ণা রানী সাহা জানান, এমন কোনো অভিযোগ এখনও পাইনি। অভিযোগ পেলে অবশ্যই ব্যবস্থা নেয়া হবে।

ঝিনাইদহের কালীগঞ্জ উপজেলার সদ্য এমপিওভুক্ত নরদহি দাখিল মাদ্রাসার শিক্ষক লিয়াকত আলীকে চোখের মধ্যে আঙুল ঢুকিয়ে আহত করার অভিযোগ উঠেছে মাদ্রাসাটির সভাপতি লুৎফর রহমানের বিরুদ্ধে।